  Майя Бывальцева 2022-тӥ ар кутсконын Удмуртиын улӥсь удмурт кылэз тодӥсь яке дышетӥсь 5-14 аресъем пиналъёс творчествоя элькун вожвылъяськонэ пыриськыны быгатозы. «Нылпиослэн яратоно гожъясьсы» конкурс кылбурчилэн Герман Ходыревлэн вордскемез дырысен 90 ар тырмонлы сӥземын. Со сярысь элькунысь йӧскалык политикая министерстволэн пресс-службаез ивортӥз. Ужъёсты 2022-тӥ арын 1-тӥ толшорысен 28-тӥ тулыспалозь кык ӧръёсъя кутозы: - Герман Ходыревлэн произведенизэ удмурт яке ӟуч кылын лыдӟонэн устоез видеоролик (форматэз - avi, MPEG4, быдӟалаез 3 минутозь); - Герман Ходыревлэн произведениосызлы устоез суред (А3 формат). Вожвылъяськонэ ужъёсты ёросъёсысь но каръёсысь муниципал нылпи лыдӟиськонниосын но Пиналъёслэн но быдэ вуымтэослэн элькун лыдӟиськонниязы (Ижкар, Пушкинской ульча, 200, тел. 8 (3412) 78-56-67), rbdu@mail.ru электрон почтае (Ходырев) пусъёнэн кутозы.  Пыриськон понна куриськон  кулэ. Вормисьёсты 2-тӥ оштолэзе «Нылпиослы но быдэ вуымтэослы книгалэн арняез» элькун праздникын пусъёзы. Вожвылъяськон йӧскалык литератураез азьланьтон но Удмуртиысь калык гожъясьлэсь, нылпи кылбурчилэсь, берыктӥсьлэсь но журналистлэсь, СССР-ысь гожъясьёслэн огазеяськонзылэн ёзчиезлэсь Герман Ходыревлэсь творчествозэ вӧлмытон вылысь радъяське. Сое Пиналъёслэн но быдэ вуымтэослэн элькун лыдӟиськоннизы Удмуртиысь лулчеберетъя министерство, дышетонъя но тодосъя министерство, йӧскалык политикая министерство, печатья но калыке ивортодэт вӧлмытонъя агентство, «Ӟечбур!» газет но «Удмуртия» книгапоттонни юрттэм ортчытэ. Тодэ вайытом, Удмуртиын сяме пырем «Будӥсь писательлэн ӝӧк сьӧраз» литературая IX элькун конкурсэз (6+) ялӥзы.  Тегъёс: Лулчеберет Ижкар Удмуртия вожвылъяськон пиналъёс гожъясьёс  